google/wiki40b huggingface dataset:
קרלוס סאינס (פורמולה 1)

שנים ראשונות

סאינס, בנו של פעמיים אלוף העולם בראלי קרלוס סאינס (סנמור), נולד במדריד והחל את קריירת המרוצים שלו בתחרויות קארטינג. בשנת 2008 זכה באליפות אסיה-פסיפיק בקטגוריית KF3 וסיים במקום השני באליפות ספרד באותה קטגוריה. בשנת 2009 זכה בגביע מונקו וסיים במקום השני באליפות אירופה.
בשנת 2010 ערך את הבכורה שלו בסבב פורמולה ב.מ.וו שהתקיים במלזיה. במרוץ הבכורה שלו סיים במקום השני ומרוץ לאחר מכן סיים במקום הרביעי. במרוץ השלישי נאלץ לפרוש ובמרוץ לאחר מכן סיים כמנצח. מכיוון שנחשב לנהג אורח בסבב לא צבר ניקוד רשמי, אך הישגיו הקנו לו מקום בקבוצת רד בול ג'וניור. באותה שנה השתתף גם בסבב האירופאי של הקטגוריה אותו סיים במקום הרביעי. שנה לאחר מכן התחרה באליפות פורמולה רנו האירופאית וסיים במקום השני, במקביל התחרה באליפות פורמולה רנו הצפון-אירופאית וזכה באליפות לאחר שהשיג עשרה ניצחונות ושבעה פודיומים נוספים מתוך עשרים המרוצים בעונה.
בעונת 2012 התחרה סאינס במקביל באליפות בריטניה בפורמולה 3 ובאליפות האירופאית באותה קטגוריה. את הסבב הבריטי סיים במקום השישי לאחר שניצח חמישה מרוצים והגיע תשע פעמים לפודיום. את הסבב האירופאי סיים במקום התשיעי, ללא ניצחון לאורך העונה.
בעונת 2013 התחרה שוב בשתי מסגרות מקבילות - בסבב ה-GP3 ובאליפות הפורמולה רנו 3.5. את סבב ה-GP3 סיים במקום העשירי ואת סבב הפורמולה רנו, בו התחרה באופן חלקי בלבד, סיים במקום ה-19. בעונת 2014 עבר לקבוצת DAMS והתחרה רק באליפות הפורמולה רנו 3.5. במרוצי פתיחה העונה שהתקיימו במונצה, זינק פעמיים המפול פוזישן, השיג פעמיים את ההקפה המהירה ביותר ואף רשם ניצחון במרוץ השני והשיג 25 נקודות, 3 נקודות יותר מכל העונה הקודמת. באירוע הבא, שהתקיים באראגון, שוב זינק מהפול פוזישן ורשם ניצחון שני. סאינס רשם ניצחון כפול במרוצים שהתקיימו בבלגיה וחזר על ההישג גם במרוצים שהתקיימו בצרפת. לאורך העונה זינק שבע פעמים מהמקום הראשון והשיג מספר זהה של ניצחונות. למרות שלא צבר נקודות בשני המרוצים האחרונים, סיים את העונה כזוכה באליפות.

2015-2017: טורו רוסו

בסיום עונת 2014 הודיע ז'אן-אריק ורן על עזיבת קבוצת טורו רוסו ויומיים אחר כך הודיעה הקבוצה האיטלקית על צירופו של סאינס, לצידו של מקס ורסטאפן. במרוץ פתיחת העונה סיים במקום התשיעי וצבר נקודות ראשונות. להישג השיא בעונה הגיע כשסיים שביעי בגרנד פרי בארצות הברית. עד לסיום העונה צבר 18 נקודות ויחד עם ורסטאפן היה שותף לעונה המוצלחת ביותר של הקבוצה מבחינת צבירת נקודות. שיתוף הפעולה עם ורסטאפן נמשך גם בתחילת העונה הבאה. לאחר חמישה מרוצים הוחלף ההולנדי בדניאיל קוויט. מגמת השיפור בצבירת הנקודות נמשכה וסאיינס היה זה שהשיג 46 נקודות, מתוך 63 הנקודות שהשיגה הקבוצה.
את עונת 2017 החל בקבוצה. במהלך חודש ספטמבר חתמה טורו רוסו על הסכם סיבובי בו היו מעורבות קבוצת מקלארן, רנו והונדה ובמסגרתו הוסכם על השאלתו לשנה לקבוצת רנו במקומו של ג'וליון פאלמר. בהמשך אותו החודש הוכרז כי יעבור לרנו לאחר גרנד פרי יפן ויתחרה בשורותיה בארבעת המרוצים האחרונים של העונה.
טריטונל

טריטונל (Tritonal) היא תערובת של 80% TNT ו-20% אבקת אלומיניום המשמשת למספר סוגי תחמושת. האלומיניום משפר את המהירות שבה ה-TNT מפתח את הלחץ המקסימלי (brisance). הוספת האלומיניום מגדילה את עוצמת הפיצוץ של הטריטונל בכ-18% מאשר ה-TNT לבדו.
מרקוס ליקיניוס קראסוס (קווסטור)

מרקוס ליקיניוס קראסוס (בלטינית: Marcus Licinius Crassus ‏ 86 לפנה"ס או 85 לפנה"ס - 49 לפנה"ס) היה בנו הבכור של מרקוס ליקיניוס קראסוס, בן בריתו הפוליטי של יוליוס קיסר. מרקוס קראסוס נבחר לקווסטור ושירת בצבאו של יוליוס קיסר במהלך מלחמת גאליה, אך לא התבלט בה. לאחר מותם של אביו ואחיו, פובליוס ליקיניוס קראסוס בקרב חרן בשנת 53 לפנה"ס, המשיך לתמוך בקיסר במהלך מלחמת האזרחים שפרצה בשנת 49 לפנה"ס, עת קודם לדרגת לגאטוס והיה לנציב גאליה קיסאלפינה.
גיא מונסונגו

ביוגרפיה

מונסונגו נולד בבאר שבע וגדל באילת .שם תואר כ"איש עסקים וחיי לילה".
מונסונגו התפרסם לראשונה בכלי התקשורת ב-2014 כאשר הסתכסך עם קבוצת עזריאלי לאחר שרעיון שלו להשכיר חללים במגדל העגול שלהם לתקופה ארוכה נגנז אך הוא לכאורה (כרגע אין הכרעה משפטית בנושא ונכון לתאריך ה 15.2.2018 הנושא עדיין נידון בבית המשפט),המשיך לשווק אותו כאילו שהייתה לו חזקה מצדם לבצע את הדבר.
שמו עלה שוב לכותרות בסוף 2015 בעקבות חשיפת פרשיית מרמה שמאחוריה כביכול עמד (שוב נכון לתאריך ה 15/2/2018 אין הוכחה או הרשעה משפטית בנושא) הוא ניסה לשווק מכירת דירות למגורים בבית מלון בפינת הרחובות ביאליק וקריניצי ברמת-גן. מונסונגו שיווק לכאורה דירות לסטודנטים ב-499 אלף שקל, מבלי שהייתה לו בעלות על הנכס שהיה בבעלות חברת "הכשרת היישוב". על פי החשד שעדיין לא אומת בבית המשפט כל מה שהיה ליזם הוא רעיון, שאין כביכול בכוונת העירייה לממשו ולפיו המלון יוסב למלון דירות לסטודנטים.
מונסונגו התפרסם שוב בשלהי 2016 לאחר שכתב ערוץ 10, מתן חודורוב, הגיע להתעמת איתו במשרדי חברת הנדל"ן שלו שיצאה במסע פרסום של יחידות דיור במחיר מוזל בערים רמת גן, בת ים ואילת שלדידו של חודרוב לא היה להם אישור בנייה בפועל. לירן פלד, עובד של מונסונגו, סילק את חודורוב מן המשרדים וסילק אותו ממשרדי החברה לעיני המצלמה ועורר הד תקשורתי. חברת "די אנד גי' עסקאות נדל"ן בע"מ" ששיווקה את הפרויקט באילת טענה כי "אין לה כל קשר עם גיא מונסונגו אשר אינו שותף ואינו מועסק בחברה ואינו קשור עימה בשום דרך כיום ואין לו כיום כל קשר לפרויקט באילת".
ישנה טענה שעדיין לא התקבלה הכרעה לגביה בבית המשפט נכון לתאריך ה 15/2/2/2018 כי חלק מן הסכומים שנגבו מרוכשי הנדל"ן בוזבזו על ידי גיא מונסנגו על מלונות יוקרה, טיסות לאירופה ומיזם שהוקפא עם איציק זוהר. נכון לתאריך ה 15/2/2018 הנושא נמצא בבירור משפטי וכרגע מדובר בהשערות בלבד.
במסגרת עסקה שביצע לכאורה במסגרת חברת השקעות שבבעלותו, שכנע מונסונגו את אחד הלקוחות להשקיע כ-240 אלף שקל לטובת חכירת משרד במגדל משה אביב בתל אביב – בעסקה שבה הובטחה תשואה של 21% בשנה. הרוכש, שלטענתו לא זכה לקבל כסף תמורת השקעתו, תבע את גיא מונסונגו בבית משפט השלום בתל אביב.
לאחר מכן מונסונגו הוזכר כמי שעמד מאחורי תרמית של מכירת 152 דירות באילת באמצעות חברת קש שלא נרשמה על שמו ושני עורכי דין ושווקה לצד שם "ליאם הפקות" - חברת ההפקות של אייל גולן שהתכחש לכך שניהל עם מונסונגו קבוצה עסקית. עוד נטען כי מונסונגו רכש דרכון מזויף ב-30 אלף שקל, ביצע עסקאות תמ"א 38 שבהן לכאורה מכר דירות ולא העביר כספים לנאמנות עורכי הדין והציג נתוני-שווא כדי לקבל מקדמות בסכומים גבוהים. שוב הנושא נמצא בבירור משפטי ונכון לעכשיו אין הכרעה משפטית בנושא.
ב-26 בספטמבר 2017 נעצר מונסונגו (ששינה את שמו בצורה חוקית במשרד הפנים ל"חגי שטראוס") בעוון קבלת דבר במרמה בהיקף של 15.7 מיליון שקל, בהלבנת הון בהיקף זהה ובעבירות מס בהיקף של 15 מיליון שקל מ-105 מתלוננים. מעצרו הוארך עד 3 באוקטובר.
ב-26 בנובמבר 2017 הורשע מונסונגו בבית משפט בתביעה של משרד הבינוי והשיכון ונגזר עליו לשלם 13 מיליון שקל (קנס מצטבר על ארבע חברותיו שהיה לקנס הגבוה ביותר שניתן על-ידו בתחום חוק המכר) על המרמה שביצע מ-2016.
לפני שכל הצרות נפלו על ראשו, התארח הבחור ביחד עם אשתו בתוכנית "מלחמת המינים".
הולך בדרכו עקיבא

הולך בדרכו עקיבא הוא שיר ילדים חרדי, מהאלבום "יהודים הם בני מלכים". השירים באלבום נכתבו על ידי יהודית שיקמן והולחנו על ידי חיים בנט.
השיר מבוסס על סיפור חז"ל הידועה על התנא רבי עקיבא, שמקורו באבות דרבי נתן:
בן ארבעים שנה היה ולא שנה כלום. פעם אחת היה עומד על פי הבאר, אמר: מי חקק אבן זו? אמרו לו: המים שתדיר נופלים עליה בכל יום. אמרו לו: עקיבא, אי אתה קורא "אבנים שחקו מים"?! מיד היה רבי עקיבא דן קל וחומר בעצמו: מה רך פיסל את הקשה, דברי תורה, שקשה כברזל, על אחת כמה וכמה שיחקקו את לבי, שהוא בשר ודם! מיד חזר ללמוד תורה. הלך הוא ובנו וישבו אצל מלמדי תינוקות. אמר לו: רבי! למדני תורה! אחז רבי עקיבא בראש הלוח, ובנו בראש הלוח. כתב לו אלף בית ולמדה. היה לומד והולך, עד שלמד כל התורה כולה. הלך וישב לפני רבי אליעזר ולפני רבי יהושע, אמר להם: רבותי! פתחו לי טעם משנה! כיון שאמר לו הלכה אחת הלך וישב לו בינו לבין עצמו, אמר: אלף זו - למה נכתבה? בית זו - למה נכתבה? דבר זה - למה נאמר? חזר ושאלן והעמידן בדברים... אמר לו רבי טרפון: עקיבא! עליך הכתוב אומר (איוב כ"ח) 'מִבְּכִי נְהָרוֹת חִבֵּשׁ וְתַעֲלֻמָהּ יֹצִא אוֹר', דברים המוסתרים מבני אדם הוציאם רבי עקיבא לאורה.
— אבות דרבי נתן פרק ו' הלכה ב'
השיר מכיל בית ופזמון המתארים בקצרה את המעשה, כאשר הפזמון מדגיש את כח התורה כמים שבכוחם לחלחל אפילו באבן כך דברי התורה יכולים אף לחדור ללב אבן.
השיר מתקשר בעיקר לימי ספירת העומר בהם נוהגים להשתדל להתחזק באהבת ישראל על פי מאמרו של רבי עקיבא "ואהבת לרעך כמוך, זה כלל גדול בתורה".
Rise Like a Phoenix

וידאו קליפ

הווידאו קליפ לשיר "Rise Like a Phoenix" פורסם לראשונה ביוטיוב ב-18 במרץ 2014 באורך מלא: שלוש דקות וחמש שניות.
מפעל קירוב

היסטוריה

המפעל הוקם ב-28 בפברואר 1801 על פי צו קיסרי של הקיסר פאבל הראשון, עם העברת מפעל הפלדה של קרונשטדט. בין השנים 1868–1880 המפעל היה בבעלותו של ניקולאי פוּטילוֹב, איש עסקים ומהנדס רוסי, שעל שמו נקרא המפעל החל מ-1868 ועד 1917. בשנת 1900 המפעל היה ממפעלי המתכות המתקדמים באירופה וב-1905 היה במרכז מהפכת 1905 כאשר פועלי המפעל יצאו להפגין מול הצאר בכיכר הארמון שבעיר.
במאי 1917 לנין נאם בפני פועלי מפעל זה, שוטח את השקפותיו הסוציאליסטיות. נכון לפברואר 1917 המפעל היה למפעל הארטילרי הגדול ביותר בפטרוגרד והועסקו בו כ-36 אלף עובדים. ב-1922, לאחר הלאמת המפעל, הוא נקרא בשם "הפוטילובץ האדום". המפעל ייצר קרונות לרכבות, טנקים (המפעל ייצר בין השאר את טנק KV הנודע), מאז 1934 המפעל מכונה בשם מפעל קירוב, על שם ראש העיר, סרגיי קירוב שנרצח באותה שנה. המפעל נטל חלק נכבד בתעשיית המלחמה הסובייטית בתקופת מלחמת העולם השנייה וספג אבידות כבדות בעת המצור על לנינגרד.
ב-1992 הוקמה חברת מפעל קירוב, כבעלת המניות במפעל. המפעל ייצר טרקטורים שונים ומחזיק בבעלות פטנט רשום על טרקטור "קירובץ". המפעל ייצר גם מספר דגמים של חשמליות מדגם פוטילוב, על שם הבעלים הראשונים.
נכון לשנת 2015 מועסקים במפעל כ-5,900 עובדים.
פיצויים (חוק התכנון והבנייה)

עקרון הפיצויים

על פי חוק, זכות הקניין קובעת שאין פוגעים בקינינו של אדם אם בצד הפגיעה לא עומד פיצוי.

פגיעה ישירה

לדוגמה הפחתת אחוזי הבנייה, שינוי יעוד של קרקע בתוכנית בניין עיר משטח למגורים לשטח ציבורי.

הליכי תביעת פיצויים

הגשת התביעה לועדה המקומית לתכנון ובנייה. במידה והוועדה לא מקבלת את התביעה ניתן להגיש תביעה לוועדת ערר שיכולה למנות שמאי מקרקעין מטעמה שיקבע את גובה הפיצוי אם בכלל. אם עדיין יש חוסר הסכמה בין הצדדים ניתן למנות שמאי מכריע כאשר החלטתו היא סופית וניתן לערער על החלטתו רק בבית המשפט.
לודוביקו אינאודי

אודות

אינאודי נולד בטורינו. אביו, ג'וליו אינאודי היה בעלים של הוצאה לאור מהבולטות באיטליה, וסבו, לואיג'י אינאודי, היה הנשיא השני של הרפובליקה האיטלקית בין השנים 1948 ל-1955.
לודוביקו מנגן בפסנתר מגיל צעיר. הוא למד בקונסרבטוריון של מילאנו ובשנת 1982 קיבל דיפלומה בהלחנה. באותה שנה למד אצל המלחין המפורסם לוצ'אנו בריו. לאחר כמה שנים של הלחנה סטנדרטית החל להתנסות בעבודה עם מולטימדיה והלחנת מוזיקה מינימליסטית ומוזיקת עולם.
קבוצת כלמוביל

היסטוריה ופעילות

ראשית דרכה של החברה בבית מלאכה לעבודות מכניקה, חרטות וריתוך שהקים בחיפה נחום מילר, מכונאי יליד קובנה שעלה לארץ ישראל ב-1886. העסק היה מהראשונים בארץ בתחומו. בין השאר ביצע בית המלאכה של מילר עבודות שונות במסגרת הנחת מסילת הרכבת החיג'אזית שהובילה מדמשק לאל-מדינה שבחיג'אז, ושאת הקמתה יזם השלטון העות'מאני. שני בניו של מילר, יוסף וברוך מרדכי, הצטרפו לימים לאביהם בניהול בית המלאכה.
ב-1906 הרחיב יוסף מילר את עסקי המשפחה וייסד את חברת "י. מילר מהנדסים", שעסקה בייבוא ובתיקון מכונות. בהדרגה צמחה החברה והתפתחה לכדי תשלובת עסקית בעלת שלוחות שונות: ייבוא מכונות, מנועים ומסבים, ייבוא בתי עץ שוודיים, מפעלי חמצן ובית חרושת לקרח. בראשית שנות ה-50 של המאה ה-20 רכשה החברה את הזיכיון לייבוא משאיות מתוצרת החברה השוודית סקאניה.
ב-1960 החלה להרכיב בישראל משאית תובלה קטנה על בסיס מכלולי הנעה, היגוי ובלמים שיובאו מאירופה, ומרכב שיוצר בישראל על ידי חברת "הארגז". הרכב לא היה פרי פיתוח מקומי, אלא נוצר על ידי חברת האופניים ההולנדית גאזל (Gazelle) ושווק על ידי כלמוביל תחת זיכיון ממנה. הרכב, שכונה "כל מוביל", שימש בין השאר להובלת נפט וסחורות שונות ויוצא לטורקיה, יוון, קפריסין, אפריקה והמזרח הרחוק. בשנת 1962 רכש חתנו של יוסף מילר, עורך הדין עמיחי חרל"פ, את חלקו של מילר בחברה, וייסד על בסיסה חברה חדשה במטרה לשווק בישראל כלי רכב מתוצרת מרצדס בנץ. הקמתה של החברה הנפרדת הייתה אחד מתנאי הזיכיון שהעמידה מרצדס בנץ. חרל"פ העניק לה את השם "כלמוביל", כשמה של המשאית הקטנה ששיווקה מילר באותן שנים.
ב-1975 נפטר עמיחי חרל"פ. ישראל שטוקמן (שהיה שותף בחברה עד שמכר את אחזקותיו למשפחת חרל"פ ב-2003) שימש כמנהל החברה עד 1982, אז קיבל לידיו את המושכות שמואל חרל"פ והתמנה ליו"ר קבוצת כלמוביל.
ב-1988 החלה כלמוביל לייבא לישראל את מותג הרכב היפני מיצובישי, כתחרות לסובארו ששלטה אז ולאורך מרבית שנות ה-80 של המאה ה-20 בשוק הרכב הישראלי, ובשיאה החזיקה בנתח של כ-40% ממנו.
מאז 2003 נמצאת החברה בבעלותה הבלעדית של משפחת חרל"פ. שמואל חרל"פ משמש כיו"ר הקבוצה ואחיו יואב חרל"פ משמש כסגן היו"ר. תמרה חרל"פ, אלמנתו של עמיחי חרל"פ שותפה לבעלות על הקבוצה. מאז 2003 מכהן צביקה פולק כמנכ"ל ונשיא החברה.

שירותים נוספים

בעקבות שינוי ארגוני שעברה בשנת 2000 הרחיבה כלמוביל את תחומי פעילותה מעבר לעסקי הליבה של ייבוא ומכירת מכוניות, והקימה חטיבות נוספות שהעניקו שירותים נוספים. ב-2001 הייתה בין יבואניות הרכב הראשונות שהציעו שירות טרייד אין, ונכנסה לשוק הרכב המשומש שנשלט עד אז על ידי סוחרים קטנים. בנוסף, הקימה סוכנות לביטוח רכב, ואת חברת דביס ישראל שהציעה שירותים פיננסיים ופתרונות מימון לרכישת רכב. דביס הוקמה תחילה כשותפות בין כלמוביל לקונצרן דיימלר קרייזלר העולמי, וב-2011 שונה שמה ל"כלמוביל פתרונות מימון", לאחר שכלמוביל רכשה את חלקה של דיימלר בחברה.
צבי ברוק

ביוגרפיה

הוא נולד במשפחה אמידה משכילית ושומרת מצוות. ברוק למד בגמנסיה, ולמד עברית. עוד בהיותו נער התחבר לרעיונות לאומיים, לחיבת ציון. בשנת 1886 הוא סיים את לימודיו בגמנסיה והתכוון לעלות לארץ ישראל, אך הוריו שכנעו אותו לוותר על הרעיון. משלא עלה לארץ הלך ללמוד רפואה בקייב, הוא סיים את לימודיו בקייב ב-1893. בזמן לימודיו התקיים משיעורי עברית שהעביר.
לאחר עבודה קצרה בפלך צ'רניגוב ופטרבורג הוא התיישב בהומל שם הקים מספר מפעלים למען נצרכי הקהילה היהודית בעיר. החל מ-1901 שימש כרב מטעם בעיר ויטבסק, כמו כן המשיך לעבוד כרופא. היה ציר בדומה הרוסית הראשונה ב-1906 שפוזרה עוד באותה שנה. לאחר פיזור הדומה הוא נעצר, ואחרי השחרור חזר לויטבסק.
עם פרוץ מלחמת העולם הראשונה התגייס לצבא ושירת בתור רופא. אחרי מהפכת פברואר החל לנדוד ברחבי רוסיה, ובשנת 1920 עלה לארץ ישראל,  היכן שחייו היו קשים.] הוא נפטר בברלין ב-1922.
על שמו רחוב בתל אביב.

פעילות ציונית

כאמור ברוק החל את פעילותו בחיבת ציון עוד בהיותו נער. היה אחד מתומכיו של הרצל. בקונגרס הציוני השני נבחר לוועדת הממונים על הסדר. ברוק היה אחד מתוך עשרה יהודים רוסים שנבחרו לוועדה המתמדת של הקונגרס הציוני השלישי, בקונגרס זה הוא נבחר למורשה גליל של פלכי מוהילב, ויטבסק ומינסק. בקונגרס זה היה בין הדורשים על הקפדה ליישם את עקרון הדמוקרטיה בתוך התנועה הציונית. בסוף הקונגרס נבחר ברוק לוועד הגדול של התנועה הציונית.
בשנת 1921 נבחר לציר מטעם ארץ ישראל בקונגרס הציוני ה-12.
חורבת וחשרה

חורבת וחשרה היא אתר ארכאולוגי במרכז רמת הגולן, בו נתגלו שרידי יישוב יהודי מתקופת התלמוד.
החורבה שוכנת ברום של כ-400 מטרים מעל פני הים, כקילומטר וחצי מצפון מערב למפל גמלא.
בקצה המערבי של החורבה נתגלו שרידי מבנה העשוי מאבני גזית, שחזיתו לכיוון דרום, ואשר זוהה כבית כנסת.
סביב המבנה נתגלו אבני מזוזה, כותרות מגולפות ואבן משקוף מעוטרת בתבליט של אריה עם כתובת בארמית.

לקריאה נוספת

א' שילר, אריאל: כתב עת לידיעת ארץ ישראל, גיליון 50 - הגולן, תשמ"ז-1987, עמ' 156.
יונתן מלכא

יונתן מלכא (נולד ב-2 בנובמבר 1986), הוא ספורטאי ישראלי המתחרה בענף הטריאתלון במרחקים האולימפיים (1.5 ק"מ שחייה, 40 ק"מ רכיבת אופניים, 10 ק"מ ריצה).

ביוגרפיה

מלכא שנולד בעיר אילת החל להתחרות בטריאתלון בגיל 10. לאחר שזכה במספר תחרויות נוער מקומיות בישראל, החל להתאמן באופן מקצועי יותר, הצטרף למועדון "איילות", ובשנת 2004 זכה לראשונה באליפות ישראל לנוער בטריאתלון. 
בשנת 2005 השלים זכייה שנייה ברציפות בתואר אלוף ישראל לנוער וזכה במדליית הזהב במשחקי המכביה לנערים. בהמשך, צורף לסגל העתודה האולימפית של ישראל והחל להתחרות בסבב המקצועני הבינלאומי. באותה שנה עבר להתגורר בקריית חיים ולהתאמן תחת הדרכתם של מאמן השחייה ערן גורל ומאמן הטריאתלון הבריטי גלן קוק.
בשנת 2007 סיים במקום ה-15 באליפות אירופה בטריאתלון עד גיל 23. לאחר הישגו צורף לסגל ההכנה לאולימפיאדת לונדון 2012 של הוועד האולמפי הישראלי
בשנת 2009 הגיע למקום ה-5 בטריאתלון הבינלאומי של פוקט, תאילנד.
בשנת 2010 השיג ניקוד במספר תחרויות בינלאומיות ונכנס לרשימת הדירוג המקצוענית של איגוד הטריאתלון העולמי. 
במהלך השנים ניצח מלכא עשרות תחרויות ריצה וטריאתלון בארץ ובחול והיה שותף להקמת מועדון הריצה "ריאקשן", שהוקם על מנת לקדם את הספורט האירובי בישראל ולהעלות את המודעות לשילוב ריצה ופעילות גופנית אירובית בקרב האוכלוסייה. 
בשנת 2012 נבחר למאמן הריצה של חברת נייקי ישראל
אמרי לי כן

תקציר העלילה

עלילת הסרט, אשר מתרחשת בפרבר של העיר סיאטל, מתמקדת בתלמיד בית הספר התיכון הממוצע לויד דובלר (אותו מגלם ג'ון קיוזק), שמנסה באופן בלתי סביר ליצור קשר עם התלמידה המצליחה היפהפייה והחכמה דיאן קורט (אותה מגלמת איונה סקיי). לויד מנסה לכבוש את לבה של קורט חרף התנגדות אביה המגונן בטרם דיאן תיסע ללמוד במכללה באנגליה.
רוטב לחם

מרכיבים

לצורך הכנת הרוטב מפוררים לחם, מבשלים חלב, חמאה עם בצל בו נעוצים ציפורנים, עלה דפנה ופלפל אנגלי, התערובת מסוננת, מעורבבת עם פרוריי לחם, וחמאה נוספת, הבצל נסחט לתוך התערובת, וזו מתובלת עם מוסקט, עלה דפנה, פלפל ומלח.

היסטוריה

ראשיתו של הרוטב במטבח האנגלי של ימי הביניים והוא הוגש כשהוא מלווה עוף או הודו ממולאים. בראשיתו נעשה שימוש בלחם ייבש, כך שהוא אפשר שימוש מחדש בלחם זה. הרוטב קל להכנה, ונעשה שימוש במרכיבים זמינים. מאכלים על בסיס לחם, היו מקובלים בכל רחבי אירופה בימי הביניים.

לקריאה נוספת

• Harlan Walker, Milk-- Beyond the Dairy, P. 229
• The foods of England Project
איבים

היסטוריה

איבים הוקמה כחווה חקלאית על ידי חברת "ייצור ופיתוח" של איחוד הקבוצות והקיבוצים, ופעלה על פי מודל של עבודה שכירה בחקלאות. לצידה הוקמה בתחילת 1955 מחנה הכשרה לגרעינים של נוער ישראלי שיצאו להתיישבות בנגב. במשך שנה וחצי שהו בחווה חיל חלוץ של מקימי אור הנר עד הקמת יישובם ביולי 1958. באמצע שנות ה-70 בקשו במועצה אזורית שער הנגב להקים במקום מרכז קהילתי אזורי. בשנת 1978 הוקם אמפיתיאטרון בסמוך לחוות איבים. באוגוסט 1979 נחנך במקום כפר נוער של משרד החינוך לנוער נושר.
הכפר הוקם בשנת 1992 כדי לספק מקום מגורים לעולים מברית המועצות לשעבר ואתיופיה הלומדים במכללת ספיר הסמוכה.
לפי נתוני הלשכה המרכזית לסטטיסטיקה, הרמה החברתית-כלכלית של איבים היא הנמוכה ביותר בארץ.
ג'סי ג'יין

ביוגרפיה

ג'יין נולדה במחנה צבאי לאיש צבא ארצות הברית ועברה בין מספר בסיסים שונים במהלך ילדותה.
ג'יין החלה את הקריירה הפורנוגרפית שלה בשנת 2003 לאחר שקראה מאמר של כוכבת סרטים פורנוגרפיים אחרת אודות התעשייה, ג'יין יצרה קשר עם חברת הפקות בתחום ובמהרה החלה לככב בסרטים פורנוגרפיים אשר זכו לפופולריות רבה דבר אשר אף גרר שיווק של סדרת צעצועי מין בעיצובה.
בין השנים 2006–2007 הנחתה ג'יין מספר תוכניות לייט-נייט בערוץ פלייבוי.
בשנים 2005 ו-2008 שיחקה תפקיד ראשי בסדרת סרטי ההרפתקאות הפורנוגרפים פיראטים, אשר היו לסרטי הפורנוגרפיה היקרים ביותר שהופקו אי פעם. הסרטים זכו להצלחה רבה ואף הופצו בסיווג R (מותרים לצפייה מגיל 16).
בינואר 2017 הודיעה על פרישתה מעסקי הפורנוגרפיה.
בשנת 2019 חזרה לעסקי הפורנו
ג'יין ערכה גם מספר הופעות בסרטי וסדרות מיינסטרים, היא הופיעה הופעת קמע בסרט סטארסקי והאץ' וכן בעונה השנייה של סדרת הטלוויזיה הפמליה. בשנת 2006 הופיעה בתוכנית האירוח של ג'יי לנו. ב-2010 גילמה תפקיד קטן של מפתה בסרט "להתחיל את המשחק".

חיים אישיים

ג'יין הצהירה כי היא ביסקסואלית בשנת 2000, בגיל 19 ילדה את בנה היחיד.
בין השנים 2005–2012 הייתה נשואה לשחקן הפורנוגרפיה ריק פטריק.
ג'יין סיפרה בראיון בתוכניתו של הווארד סטרן משנת 2004 כי היא עברה כריתת רחם לאחר שחלתה בסרטן צוואר הרחם.
בעל מניות

בעל מניות הוא אדם או ארגון שיש בבעלותו מניות בחברה ציבורית או בחברה פרטית. בישראל מוסדר מעמדם של בעלי מניות בחוק החברות.

זכויות וחובות

לכל בעל מניה יש זכויות וחובות, המפורטות בחוק החברות. שיעור הזכויות של בעל המניה הוא בהתאם לאחוז המניות שהוא מחזיק ביחס לסך כמות המניות שהן הונה של החברה.
תחנת הרכבת התחתית בונד סטריט

היסטוריה

התחנה נפתחה לראשונה ב-24 בספטמבר 1900 בידי חברת "סנטרל לונדון ריילוואי", כשלושה חודשים לאחר שהתחנות הראשונות בקו סנטרל נפתחו. שטחי בניין התחנה, בשיתוף עם שאר תחנות קו הסנטרל עוצבו על ידי האדריכל הנרי בל. 
התחנה עברה בניה מחודשת מספר פעמים. ראשית הוחלפה המעליות בדרגנוע, רכישת כרטיסי הכניסה הועברה אל מתחת לקרקע ונבנתה חזית חדשה לתחנה אשר עוצבה בידי האדריכל צ'ארלס הולדן, התחנה המחודשת נפתחה ב-8 ביוני 1926. ב-1 במאי 1979 נחנך רציף חדש בתחנת בונד סטריט של קו ג'ובילי.
אטול אוליטי

היסטוריה

אוליטי התגלה על ידי יורד הים הפורטוגלי דייגו דה רוצ'ה בשנת 1526. 
במהלך מלחמת העולם השנייה האטול היה בסיס ימי חשוב לצי האמריקני. בתחילת המלחמה היפנים הקימו באיים תחנות רדיו ומזג אוויר והשתמשו מדי פעם בלגונה כמעגן. משום כך הפציצו נושאות מטוסים אמריקאיות את האיים ב-1944 ולאחר מכן השתמשו בהם כמקום היערכות לתקיפת הפיליפינים, טיוואן ואוקינאווה.
ב-23 בספטמבר 1944, גדוד של הצבא האמריקאי נחת ללא הפרעה באוליטי משום שהיפנים פינו את האטול מספר חודשים קודם לכן. תוך מספר חודשים עגנו בלגונה 617 ספינות שהתכוננו לתקיפה אוקינאווה. היפנים תקפו מפעם לפעם את הספינות במעגן מהאי יאפ שהיה עדיין בשליטתם, ואף הסבו נזקים לאחת מנושאות המטוסים האמריקאיות בהתקפת קמיקזה מיוחדת שיצאה מיפן.
מסלול ההמראה בפאלאלופ נבנה במהלך המלחמה והאמריקאים השתמשו בו כבסיס אווירי. באותה תקופה תושבי האי פונו לפדאראי. שאר האיים הפכו לבסיסים שסייעו לספינות בלגונה.
מונוגרמה

מונוגרָמה, ובעברית תקנית מִשְׁלֶבֶת, היא עיטור המשמש כסמל ומורכב מאותיות משולבות זו בזו, שהן בדרך כלל ראשי תיבות של שם אדם, ארגון, או מוסד. המונוגרמה משמשת כאות זיהוי, או כלוגו.

היסטוריה

המונוגרמות הראשונות נמצאו על מטבעות, החל משנת 350 לפנה"ס. הדוגמאות המוקדמות ביותר הן שמות ערים יווניות אשר הטביעו מטבעות ועליהן בדרך כלל הופיעו שתי האותיות הראשונות מתוך שמה של העיר. כך למשל, המונוגרמה של חבל הארץ היווני הקדום של אכאיה, בחצי האי פלופונסוס, הייתה מורכבת משילוב שתי האותיות הראשונות בשמה: אלפא וכי.
אומנים ובעלי מלאכה לאורך ההיסטוריה נהגו לסמן את יצירותיהם במונוגרמות במקום חתימה מלאה, המנהג היה נפוץ במיוחד בתקופה שבה הגילדות פעלו כדי למנוע מעוסקים שאינם מורשים לפלוש לתחום המקצוע. אחת המונוגרמות הידועות ביותר היא זו של הצייר אלברכט דירר המורכבת מראשי תיבות שמו: A ו-D.
בנצרות, לאורך הדורות מונגרמות שונות על שמו של ישו שימשו כסמל דתי. מונוגרמה נוצרית זו קרויה כריסטוגרמה. נפוץ היה שילוב האותיות יוטא (I) וכי (X) המסמל את ראשי התיבות לישו הצלוב (ביוונית: Ιησους Χριστος). נפוצה הייתה אף הכריסטוגרמה המשלבת את האותיות IHS, שלוש האותיות הראשונות בשמו של ישו ביוונית. הכריסטוגרמה הנפוצה ביותר היא ככל הנראה שילוב האותיות כי (X) ורו (P) שהן שתי האותיות הראשונות במילה היוונית "הצלוב" (Χριστος).

מונוגרמות מלכותיות

מונוגרמות של שמות בני מלוכה משמשים לא רק לזיהויים, אלא אף לזיהוי ארגונים ציבוריים ונכסים השייכים לזרועות השלטון בממלכה. מונוגרמות מלכותיות מופיעות על מטבעות הממלכה, פעמים רבות מופיע מעליהן סמל הכתר המלכותי. בין המדינות הרבות בהן הדבר היה נהוג ניתן לציין את הממלכה המאוחדת, רוסיה, שוודיה, ומדינות רבות בגרמניה. בימינו קיימים מטבעות דניים הנושאים מונגרמה של מרגרטה השנייה, מלכת דנמרק, בעוד מטבע כתר נורווגי נושא על גבו את המונוגרמה "H5" של האראלד החמישי, מלך נורווגיה. אף בגוש היורו, מטבעות יורו המשויכים לבלגיה ולמונקו נושאים על גבם מונוגרמות מלכותיות.
אחת הדוגמאות הבולטות בעת המודרנית לשימוש במונוגרמה מלכותית היא המונוגרמה "H7" של הוקון השביעי, מלך נורווגיה שימש סמל לאומי להתנגדותה של המחתרת הנורווגית לפלישה הנאצית לנורווגיה בתקופת מלחמת העולם השנייה. המחתרת עשתה שימוש רב במונוגרמה כדי לסמל סולידריות ונאמנות למלך בהתנגדותו לכיבוש. הנאצים הענישו את מי שנתפס בציור המונוגרמה בעונשי מאסר.

מונוגרמות אישיות

מונוגרמות אישיות הן לעיתים יצירות אומנות מורכבות שלהן שימוש בהרלדיקה, בנייר מכתבים, לסימון מזוודות, לסימון פריטי לבוש, כלי מיטה, ועוד. מונוגרמות אלה מורכבות בדרך כלל משתיים או שלוש אותיות משולבות.
מונוגרמות אישיות מסורתיות של שתיים או שלוש אותיות משלבות את ראשי התיבות של שמו הפרטי ושם משפחתו של בעל המונוגרמה. בני זוג משתמשים לעיתים במונוגרמה משותפת המשלבת את ראשי תיבות שמותיהם הפרטיים, או מונגרמה המורכבת מראשי תיבות של שמותיהם הפרטיים ושם משפחתם המשותף.

מונוגרמה כלוגו

חברות מסחריות נוהגות לעיתים לאמץ מונוגרמה, המורכבת מראשי תיבות שמה של החברה, כלוגו של החברה. הדבר נהוג באופן מיוחד בין חברות אופנה וקוסמטיקה, כך למשל לוגו חברת לואי ויטון המורכב משילוב האותיות "L" ו"V", פנדי, וחברת הלנה רובינשטיין.
אלפא רומיאו ג'וליה GT

אלפא רומיאו ג'וליה GT

דגם ה- "2000 GT veloce coupé" יוצא לארצות הברית, נמכרו בארצות הברית 6,337 יחידות. תאוצת הדגם "2000 GT veloce coupé"  ממהירות של 0-100 קמ"ש היא 7.2 שניות. 
דגם "2000 GT veloce coupé"  נמכר בכמות של 5,451 יחידות בייצור של מערכת ההיגוי בצד ימין.
דגם ה"אלפא רומיאו ג'וליה GT" שווק בישראל.
אנרגיית נקודת האפס

בתורת הקוונטים, אנרגיית נקודת האפס היא האנרגיה הנמוכה ביותר של מערכת, והיא האנרגיה של מצב היסוד של המערכת. את מושג אנרגיית נקודת האפס הגו אלברט איינשטיין ואוטו שטרן ב-1913, כתיקון לנוסחה של מקס פלאנק עבור האנרגיה של אוסצילטור הרמוני קוונטי. מערכת בטמפרטורה של האפס המוחלט נמצאת במצב היסוד ומכאן השם שנתנו איינשטיין ושטרן לאנרגיה הזו.
מושג מקביל לאנרגיית נקודת האפס הוא אנרגיית הריק - האנרגיה ליחידת נפח שנמצאת בריק. בקוסמולוגיה, אנרגיית הוואקום נחשבת למקור של הקבוע הקוסמולוגי, אולם יש בין שני גדלים אלו הפרש של 120 סדרי גודל - אי התאמה זו זכתה לכינוי "בעיית ההיררכיה של הקבוע הקוסמולוגי".
באופן ניסיוני, אנרגיית נקודת האפס של הריק יכולה להיות האחראית לאפקט קזימיר, אשר ניתן לצפייה ולמדידה בהתקנים ננומטריים הבנויים מחומרים מוליכים. הכוח שאפקט קזימיר יכול להפעיל על התקנים ננומטריים משמעותי, והוא עשוי לגרום להם להתעקם ולהידבק.
מושג אנרגיית נקודת האפס רומז לאפשרות לשלוף אנרגיה ישירות מן הריק, והוא מושך את תשומת לבם של ממציאים ומדענים. נכון להיום, אין אפשרות לשלוף אנרגיה שימושית מן הריק, למרות שמחקרים בכוון זה נערכים גם כיום.

בתרבות

במדע בדיוני נעשה שימוש במקורות אנרגיה המבוססים על אנרגיית נקודת אפס. כך למשל בסדרה סטארגייט.